# Arabské more

|  |
| --- |
| Arabské more |
|  |
| Svetadiel | Ázia |
| Štáty | India, Irán, Maldivy, Omán, Pakistan, Somálsko, SAE, Jemen |
| Nadradený celok | Indický oceán |
| Susedné celky | Červené more |
| Max. hĺbka | 4 652 m |

**Arabské more** (miestne názvy pozri nižšie) je more v severnej časti Indického oceánu. Zaberá plochu 3,832 mil. km² a dosahuje max. hĺbku 800 m. Teplota vrchných vrstiev vody je 22 – 28 °C, priemerná slanosť 35 – 36 ‰.

Arabské more zaberá severozápadnú časť Indického oceánu, rozprestiera sa medzi polostrovom Predná India na východe a Arabským polostrovom a Somálskym polostrovom na západe. Obmýva pobrežie Indie, Pakistanu, Iránu, Spojených arabských emirátov, Ománu, Jemenu, Džibutska, Eritrei a Somálska.

S Červeným morom ho spája prieliv Báb el-Mandeb, s Perzským zálivom Hormuzský prieliv. Na východe obmýva Malabarské pobrežie. Najväčším ostrovom je Sokotra.

## Názvy

Miestne názvy Arabského mora sú:

* v spisovnej arabčine بحر العرب - bahr al-arab,
* po perzsky دریای عرب - darjá-je arab,
* po urdsky بحیرہ عرب - bahíra(-e) arab,
* po hindsky अरब सागर - arab ságar / सिन्धु सागर - sindhu ságar
* po gudžarátsky અરબ સાગર - arab ságar / અરબી સમુદ્ર - arabi samudra

.

## Ostrovy a polostrovy

Najviac ostrovov Arabského mora leží v juhovýchodnej časti mora. Sú to pomerne rozsiahle súostrovia Lakadivy patriace Indii a Maldivám. Na západe leží Jemenský ostrov Sokotra, ktorý je zároveň aj najväčší ostrov v Arabskom mori, a niekoľko malých Ománskych ostrovov, z ktorých najväčší je ostrov Masira. More ohraničujú tri veľké polostrovy – Arabský polostrov a Somálsky polostrov na západe a polostrov Predná India na východe.

## Zálivy

Do Arabského mora ústia dve veľké rieky: rieka Indus – najdlhšia rieka južnej Ázie pritekajúca z Pakistanu a rieka Narmada z Indie. Ďalšie rieky ktoré ústia do Arabského mora sú: Šatt al-Arab a Táptí. Z Arabského mora vybiehajú dva veľké zálivy: Ománsky záliv, ktorý spája Arabské more cez Hormuzský prieliv s Perzským zálivom a Adenský záliv spája Červené more s Arabským morom. Na Indickom pobreží Arabského mora sa nachádza zopár malých zálivov, ako napríklad Khambátsky záliv a Kačský záliv.

## Fauna

Arabské more je domovom veľkého množstva zvierat. Je veľmi rozsiahle a žije tu veľa druhov rýb. Medzi živočíchy Arabského mora patria okrem iného delfíny, úhory, žraloky, morské korytnačky, korčule, kraby, medúzovce a mnohé ďalšie živočíchy.

## Podnebie

More má monzúnovú klímu. V zime prevládajú severovýchodné vetry prinášajúce jasné a chladné počasie. Juhozápadné vetry sú typické pre letá a prinášajú so sebou oblačnosť a vlhké počasie. Na jar, v lete a na jeseň bývajú časté tajfúny. Pod vplyvom Červeného mora a Perzského zálivu nie je nikdy teplota vody nižšia ako 5 °C.

## Morské dno

Povrch morského dna je pomerne rovný a na niektorých miestach sa môžu nachádzať koralové útesy. Dno má všeobecný sklon zo severu na juh. Je prevažne bahnité. Len pri pobrežiach a na koralových útesoch dno pokrýva koralový piesok.

## Význam

Arabské more má veľmi veľký význam pre námornú dopravu. Hlavná obchodná cesta vedie z Perzského zálivu, odkiaľ sa cez Arabské more vyváža ropa. Ďalšie dôležité spojenie vedie cez Arabské more z Červeného mora do Indie. Prístavov je v Arabskom mori veľmi veľa. Medzi tie najznámejšie patria veľký prístav Bombaj v Indii, Karáčí v Pakistane, Aden v Jemene a Maskat v Ománe. Ďalšie prístavné mestá: Bandar Abbás, Surat (Súrat), Mangalúr, Kalikat (Kóžikkót), Kóčín, Trivandrum (Tiruvanantapuram) a iné.

## Referencie

## Literatúra

* Kolektív autorov: *Krajiny Sveta*, Berlín: Verlag Die Wirtschaft, 1992
* Kolektív autorov: *Zemepis Sveta*, Bratislava: Slovart, 2002
*
*

## Iné projekty

Commons* Commons ponúka multimediálne súbory na tému **Arabské more**

## Externé odkazy

* FILIT Zdroj z ktorého (pôvodne) čerpal tento článok